Matriekslaagsyfer ‘toon onderwys is topprioriteit’Angie Motshekga Foto: DOC Pres. Jacob Zuma het Donderdag die matrikulante van 2017 wat geslaag het gelukgewens en gesê gr. 12’s se slaagsyfer het deurlopend verbeter sedert die koms van demokrasie in 1994. “Ons verwelkom die feit dat die slaagsyfer voortdurend verbeter het sedert die demokratiese bedeling, veral sedert die herverdeling van onderwys in twee verskillende departemente, naamlik basiese onderwys en hoër onderwys en opleiding,” het Zuma gesê. “Dit bevestig net weer die regering se fokus op onderwys is ŉ topprioriteit en die grootste bemagtiger van die samelewing, asook sleutelaspekte van ons program vir radikale sosio-ekonomiese transformasie.” Angie Motshekga, minister van basiese onderwys, het Donderdagaand aangekondig die matriekslaagsyfer vir 2017 is 75,1% (progressie-leerders ingesluit). Dit is ŉ verbetering van 2,6% op 2016 se slaagsyfer. Zuma het leerders wat geslaag het, maar nie universiteitsvrystelling het nie of wat glad nie geslaag het nie, aangemoedig om nie hoop te verloor nie en gesê daar is ŉ wye verskeidenheid van ander geleenthede vir hulle beskikbaar. “Ons moedig dié wat nie geslaag het nie aan om die vele ander geleenthede te oorweeg om hul drome te verwesenlik. Ons wil matrikulante ook herinner aan die vele geleenthede by tegniese en beroepsgerigte opleidingskolleges (TVET) en ander vaardigheidsopleidingsinstansies landwyd,” het die president gesê. Die aankondiging van die 2017 matriekuitslae. Foto: Twitter via @DBE_SA Die onderwysvakbond Naptosa meen ook die matriekslaagsyfer van 2017 is ŉ suksesverhaal en die vakbond het die onderwysdepartement gelukgewens met die prestasie. Nkosiphendule “Star” Ntantala, president van Naptosa, het gesê die bestendige verbetering van die slaagsyfer is aanduidend van ŉ volwasse stelsel, veral in die lig daarvan dat 2017 se matrieks die uitdagings van ŉ veranderende kurrikulum gedurende hul skoolloopbaan ook moes oorkom. Ntantala het gesê die verbetering in wiskunde, wiskundige geletterdheid, fisiese wetenskappe en lewenswetenskappe is verblydend, maar het gesê dit is kommerwekkend dat daar in die kunste, menslike en sosiale wetenskappe en tegniese vakke nie soortgelyke sukses behaal is nie. Hy het bygevoeg die getal leerders wat met universiteitsvrystelling geslaag het, is ŉ direkte gevolg van lesse wat uit vorige jare geleer is. “Naptosa teken steeds beswaar aan dat die progressie- en deeltydse leerders steeds nie genoeg ondersteuning ontvang nie,” het hy gesê. David Makhura, premier van Gauteng, het ook sy stem by die gelukwense gevoeg en Panayza Lesufi, die LUR vir onderwys in die provinsie, gelukgewens met die Gautengse skole se prestasie in die matriekeksamens. Gauteng het ŉ slaagsyfer van 85,1% behaal en is die provinsie met die tweede beste slaagsyfer in die land ná die Vrystaat, wat die toppresterende provinsie is met ŉ slaagsyfer van 86,1%. Makhura het gesê Gauteng se oë moet nou stewig op die eerste plek gevestig wees vir die komende akademiese jaar. Gauteng se matriekuitslae word vanoggend amptelik by die Nokuthula LSEN School in Lyndhurst, Johannesburg, bekendgemaak. Matriekleerders kan hul individuele uitslae nou aanlyn by Maroela Media sien.